दीक्षा महिलाओं के अधिकारों को लेकर कुछ करना चाहती थीं, इसलिए उन्होने सामाजिक क्षेत्र में अपना करियर बनाने के बारे में सोचा। तभी उनको मौका मिला एसबीआई यूथ फॉर इंडिया फैलोशिप से जुड़ने का। इसके लिए उनको गुजरात के वलसाड जिले के आदीवासी इलाके डांग में जाने का मौका मिला। जहां पर उन्होने देखा की नब्बे प्रतिशत से ज्यादा लोग अपनी आजीविका के लिए कृषि पर निर्भर थे। आदिवासी इलाका होने के कारण उनके पास रोजगार का दूसरा कोई साधन नहीं था लेकिन वो इलाका काफी हराभरा था। यहां पर रहने वाले लोगों के घर बांस की लकड़ियों के बने हुए थे। इतना ही नहीं घर की महिलाओं को अपने घर में चूल्हा जलाने के लिए लकड़ी के लिए रोज 6-7 किलोमीटर दूर पैदल चलकर जाना पड़ता था। दीक्षा के मुताबिक “उन महिलाओं की ये हालत देखकर मैं इस बात को सोचने के लिए मजबूर हो गई की कैसे इन महिलाओं की इस दिक्कत को दूर किया जा सकता है। क्योंकि इन महिलाओं को ना सिर्फ रोज इतनी मेहनत करनी होती थी बल्कि चूल्हा जलाने के लिये वो जिस लकड़ी का इस्तेमाल करती थी वो टीक की लकड़ी थी, जो फर्नीचर बनाने के काम में आती है।” इसके अलावा दीक्षा जब पास के अस्पताल में गई तो उन्होने देखा कि वहां पर करीब 200 महिलाओं को सांस से जुड़ी बीमारी है। जब उन्होने इसकी पड़ताल की तो पता चला की इसकी असली वजह चूल्हे से निकलने वाला धुंआ है। तब उन्होने चूल्हे के क्षेत्र में कुछ काम करने का फैसला लिया ताकि इन महिलाओं की परेशानियों को कुछ कम किया जा सके।